บลจ.บัวหลวง ออก LTF กองใหม่เสนอขาย IPO 17 ถึง 26 ต.ค.59
บลจ.บัวหลวง ออก LTF กองใหม่ ภายใต้ชื่อ กองทุนเปิดบัวหลวงปัจจัย 4 หุ้นระยะยาวปันผล (BBASICDLTF) หวังเป็นทางเลือกให้กับผู้ลงทุน เสนอขาย IPO 17 ถึง 26 ต.ค.59
19 ต.ค. 2559

นายพีรพงศ์ จิระเสวีจินดา Managing Director และ Chief Investment Officer บริษัทหลักทรัพย์จัดการกองทุนรวม บัวหลวง จำกัด หรือ กองทุนบัวหลวง เปิดเผยว่า ตั้งแต่วันที่ 17–26 ตุลาคมนี้ กองทุนบัวหลวงอยู่ระหว่างเสนอขายหน่วยลงทุนให้กับประชาชนทั่วไปครั้งแรก (IPO) กองทุนรวมหุ้นระยะยาว (LTF) กองใหม่ ภายใต้ชื่อ กองทุนเปิดบัวหลวงปัจจัย 4 หุ้นระยะยาวปันผล (BBASICDLTF) เพื่อเป็นทางเลือกให้กับผู้ลงทุน โดยกองทุนนี้มีความแตกต่างไปจาก 2 กองทุน LTF เดิม ทั้งในเรื่องนโยบายการลงทุนและนโยบายการจ่ายปันผล
“ปัจจุบันเทรนด์การใช้ชีวิตของคนในยุคปัจจุบันเปลี่ยนแปลงไป ตามกระแส Megatrends ที่กองทุนบัวหลวงนำเสนอแนวคิดมาอย่างต่อเนื่อง กลุ่มชนชั้นกลางที่ขยายตัวเพิ่มขึ้นทั้งในเมืองใหญ่และเมืองรอบนอกที่ขยายตัวเป็นชุมชนเมืองใหม่ ๆ คือกลุ่มหลักที่มีกำลังซื้อมากขึ้น มีการจับจ่ายใช้สอยเพิ่มขึ้นเพื่อยกระดับคุณภาพชีวิต ต้องการกินดี อยู่ดี ต้องดูดี และอยากมีสุขภาพที่ดี เพื่อสร้างความสุขให้ตนเองและครอบครัว ซึ่งกลุ่มชนชั้นกลางเหล่านี้คือลูกค้าชั้นดีของกิจการที่รู้จักปรับตัว นำเสนอสินค้าที่มีแบรนด์มีคุณภาพ และมีคุณประโยชน์ใช้สอยตรงกับความต้องการสอดคล้องกับยุคสมัย”นายพีรพงศ์ กล่าว
นายพีรพงศ์ กล่าวว่า กองทุนบัวหลวงได้มองเห็นโอกาสในระยะยาวของกลุ่มธุรกิจต่าง ๆ เหล่านี้ จึงจัดตั้งกองทุนใหม่ที่ลงทุนในธุรกิจดังกล่าวที่เกี่ยวกับปัจจัยสี่ขึ้นมาเป็นกองทุนรวมหุ้นระยะยาว เป็นอีกทางเลือกของผู้ลงทุนที่ต้องการลงทุนและต้องการสิทธิประโยชน์ทางภาษีของ  LTF ได้แก่ กองทุนเปิดบัวหลวงปัจจัย 4 หุ้นระยะยาวปันผล (BBASICDLTF)
โดยกองทุน BBASICDLTF จะเน้นลงทุนในหุ้นของกิจการที่ทุกคนจำเป็น “ต้องกิน ต้องใช้” โดยที่ผู้ลงทุนยังได้รับสิทธิประโยชน์ทางภาษี ตามเงื่อนไขการลงทุนของ LTF
ทั้งนี้ BBASICDLTF มีนโยบายเน้นการลงทุนในหุ้นของกลุ่มบริษัทที่ทำธุรกิจเกี่ยวข้องกับปัจจัย 4 ได้แก่ อาหาร ที่อยู่อาศัย เครื่องนุ่งห่ม และยารักษาโรค (สุขภาพ) ทั้งในประเทศและต่างประเทศ โดยจะมุ่งเน้นลงทุนในกลุ่มเกษตรและอุตสาหกรรมอาหาร กลุ่มสินค้าอุปโภคบริโภค กลุ่มก่อสร้างอสังหาริมทรัพย์ และกลุ่มธุรกิจการบริการ ได้แก่ หมวดการแพทย์ และหมวดพาณิชย์ รวมกันเฉลี่ยในรอบปีบัญชีไม่น้อยกว่าร้อยละ 80 ของมูลค่าทรัพย์สินสุทธิของกองทุน อย่างไรก็ตาม สัดส่วนการลงทุนในต่างประเทศจะไม่เกินร้อยละ 25 ของมูลค่าทรัพย์สินสุทธิของกองทุน ซึ่งจะพิจารณาลงทุนตามโอกาสในช่วงเวลานั้น ๆ โดยจะบริหารความเสี่ยงด้านอัตราแลกเปลี่ยนตามดุลยพินิจของผู้จัดการกองทุน
ขณะที่กองทุน BBASICDLTF มีนโยบายจ่ายปันผล ซึ่งจะแตกต่างจากกองทุนรวมบัวหลวงหุ้นระยะยาว และบัวหลวงหุ้นระยะยาว 75/25 ที่ไม่มีนโยบายการจ่ายปันผลระหว่างการลงทุนเพื่อสะสมความมั่งคั่งในระยะยาว ทั้งนี้ BBASICDLTF จัดเป็นทางเลือกให้กับกลุ่มผู้ลงทุนที่ต้องการผลตอบแทนกลับคืนระหว่างการลงทุนตามเงื่อนไขของ LTF ที่กำหนดให้ถือครองอย่างน้อย 7 ปีปฏิทิน สำหรับเงินลงทุนปี 2559–2562 กองทุน BBASICDLTF มีนโยบายจ่ายเงินปันผล ปีละ 2 ครั้ง หรือตามที่บริษัทจัดการเห็นสมควร เมื่อกองทุนมีกำไรสะสมและจะต้องไม่ทำให้กองทุนมีผลขาดทุนสะสมในรอบระยะเวลาบัญชีที่มีการจ่ายเงินปันผลนั้น
โดยจะพิจารณาจ่ายเงินปันผลตามหลักเกณฑ์อย่างใดอย่างหนึ่งแล้วแต่จำนวนใดจะต่ำกว่าระหว่าง 1) จ่ายจากเงินปันผลหรือดอกเบี้ยรับที่ได้รับจากทรัพย์สินของกองทุนรวม และ 2) จ่ายได้ไม่เกินร้อยละ 30 ของกำไรสะสมดังกล่าว หรือกำไรสุทธิในรอบระยะเวลาบัญชีที่จะจ่ายเงินปันผลนั้น